Kriel moet Leeus op senter kom help | Netwerk24
Deur Hendrik Cronjé 01 September 2019 11:58
Die Leeus is besig om die gate toe te stop wat die vertrek van Harold Vorster, Lionel Mapoe, Howard Mnisi en Franco Naudé in hul middelveld laat.
Dan Kriel en die Junior Bok James Mollentze is ingekatrol en het reeds by die Leeus geteken.
Die 25-jarige Kriel het 'n kontrak van twee jaar gesluit en begin op 1 November by sy nuwe span. Dié oudleerling van Maritzburg College speel al sedert 2017 vir die WP en die Stormers. Soos sy tweelingbroer en die Springbok-senter, Jesse Kriel, is hy veelsydig genoeg om ook as vleuel oorweeg te word.
In die Kaap sou hy vorentoe met onder meer Rikus Pretorius om 'n plek in die Stormers se beginspan meegeding het.
Die Leeus is veral dun op binnesenter en moes die vleuel Duncan Matthews gister in die Curriebeker-halfeindstryd teen die Griekwas op binnesenter speel. Wandisile Simelane was gister sy sentermaat.
Mollentze het vroeër vanjaar vir die Junior Bokke in die Junior Wêreldtoernooi gespeel. Hy is een van die sterre van die Vrystaatse o.21-span wat tot gister se halfeindstryd van die nasionale liga teen die WP deurgedring het. Vir die Junior Bokke het hy meestal losskakel gespeel, maar die Vrystaters kies hom gereeld as binnesenter.
Mapoe (Stade Français) en Vorster (Panasonic Wild Knights) is oorsee, terwyl Naudé (Bulle) en Mnisi (Kings) in Suid-Afrika aangebly het.
* Corné Fourie, een van Dan Kriel se WP-spanmaats en 'n oud-Leeu, kan binnekort op pad na Engeland wees.